A BIZOTTSÁG HATÁROZATA
(2005. május 23.)
a chilipaprikára, a chilipaprikából készült termékekre, a kurkumára és a pálmaolajra vonatkozó szükséghelyzeti intézkedésekről
(az értesítés a C(2005) 1454. számú dokumentummal történt)
(EGT vonatkozású szöveg)
(2005/402/EK)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel az élelmiszerjog általános elveiről és követelményeiről, az Európai Élelmiszer-biztonsági Hatóság létrehozásáról és az élelmiszer-biztonságra vonatkozó eljárások megállapításáról szóló, 2002. január 28-i 178/2002/EK európai parlamenti és tanácsi rendeletre (1) és különösen annak 53. cikkének (1) bekezdésére,
mivel:
(1)
A 178/2002/EK rendelet szerint a Bizottságnak fel kell függesztenie az olyan élelmiszer vagy takarmány forgalomba hozatalát vagy felhasználását, amely valószínűsíthetően súlyos veszélyt jelent az emberek egészségére, illetőleg meg kell hoznia bármely egyéb megfelelő ideiglenes intézkedést, amennyiben az érintett tagállamok által hozott intézkedések nem képesek kielégítően elhárítani az ilyen veszélyt.
(2)
A chilipaprikára és chilipaprikából készült termékekre vonatkozó szükséghelyzeti intézkedésekről szóló, 2004. január 21-i 2004/92/EK bizottsági határozat (2) alapján a tagállamok ellenőrzéseket hajtottak végre a szudán I., a szudán II., a szudán III. és a skarlátvörös (szudán IV.) vegyi anyagok kimutatására. Ezeket az anyagokat a chilipaprika és a chilipaprikából készült termékek mellett a kurkumában és a pálmaolajban is kimutatták. A 178/2002/EK rendelet 50. cikkének megfelelően a tagállamok a vizsgálati eredményeket az élelmiszerekre és takarmányokra vonatkozó sürgősségi riasztórendszeren keresztül megküldték.
(3)
A Nemzetközi Rákkutatási Ügynökség (IARC) a szudán I., a szudán II., a szudán III. és a bíborvörös (szudán IV.) anyagokat 3. osztályú rákkeltő anyagnak minősítette.
(4)
Az eredmények arra utalnak, hogy olyan hamisításról van szó, amely az egészségre nézve fokozott kockázatot jelent.
(5)
Az egészségügyi fenyegetettség súlyossága miatt fenn kell tartani a 2004/92/EK határozattal megállapított intézkedéseket, és ki kell őket terjeszteni a kurkumára és a pálmaolajra. Figyelembe kell továbbá venni a háromszög-kereskedelem lehetőségét is, főként olyan élelmiszer-ipari termékek esetében, amelyekhez nem tartozik hivatalos eredetigazolás. A közegészségügy védelme érdekében indokolt megkövetelni, hogy a Közösségbe bármilyen formában importált, emberi fogyasztásra szánt chilipaprika, chilipaprikából készült termék, kurkuma vagy pálmaolaj szállítmányaihoz mellékeljék az érintett importőr vagy élelmiszer-ipari vállalkozó által biztosított vizsgálati jelentést, amely igazolja, hogy a szállítmány nem tartalmazza a szudán I., a szudán II., a szudán III. és a bíborvörös (szudán IV.) anyagokat.
(6)
A chilipaprika, a chilipaprikából készült termék, a kurkuma és a pálmaolaj szállítmányait kísérő vizsgálati jelentésnek az okmányt kibocsátó ország illetékes hatósága által záradékolt, eredeti okmánynak kell lennie. Ez az intézkedés az okmány által nyújtott garanciát kívánja erősíteni.
(7)
A tagállamok számára elő kell továbbá írni, hogy véletlenszerű mintavételezést és vizsgálatokat végezzenek a behozni kívánt vagy már forgalomba hozott chilipaprikán, chilipaprikából készült termékeken, kurkumán és pálmaolajon.
(8)
Az élelmiszerláncba való bejutás elkerülése érdekében indokolt elrendelni a hamisított chilipaprika, chilipaprikából készült termékek, kurkuma és pálmaolaj megsemmisítését.
(9)
Tekintettel arra, hogy az ebben a határozatban előírt intézkedések befolyásolják a tagállamok ellenőrzésre szánt forrásait, az intézkedések eredményeit 12 hónapon belül felül kell vizsgálni annak megállapítása érdekében, hogy a közegészségügy védelme szempontjából továbbra is szükségesek-e.
(10)
A felülvizsgálat során figyelembe kell venni az illetékes hatóságok által végzett vizsgálatok eredményeit.
(11)
Az e határozat kihirdetését megelőzően behozott chilipaprika, chilipaprikából készült termékek, kurkuma és pálmaolaj szállítmányaira vonatkozóan átmeneti intézkedéseket szükséges megállapítani.
(12)
Az e határozatban előírt intézkedések összhangban vannak az Élelmiszerlánc- és Állat-egészségügyi Állandó Bizottság véleményével,
ELFOGADTA EZT A HATÁROZATOT:
1. cikk
Fogalommeghatározások
E határozat alkalmazásában:
a)
„chilipaprika”: a Capsicum nemzetséghez tartozó növény gyümölcse a 0904 20 90 KN-kód alá tartozóan, szárítva és zúzva vagy őrölve, tetszőleges formában, emberi fogyasztásra szánva;
b)
„chilipaprikából készült termék”: a 0910 50 KN-kód alá tartozó, emberi fogyasztásra szánt currypor, tetszőleges formában;
c)
„kurkuma”: a 0910 30 KN-kód alá tartozó, emberi fogyasztásra szánt kurkuma, szárítva és zúzva vagy őrölve, tetszőleges formában;
d)
„pálmaolaj”: a 1511 10 90 KN-kód alá tartozó, közvetlenül emberi fogyasztásra szánt pálmaolaj.
2. cikk
Behozatali feltételek
(1) A tagállamok megtiltják a chilipaprika, a chilipaprikából készült termékek, a kurkuma és a pálmaolaj behozatalát, kivéve arra az esetre, ha a szállítmányhoz mellékelt eredeti vizsgálati jelentés igazolja, hogy a termék nem tartalmazza a következő vegyi anyagok egyikét sem:
a)
szudán I. (CAS-szám: 842-07-9);
b)
szudán II. (CAS-szám: 3118-97-6);
c)
szudán III. (CAS-szám: 85-86-9);
d)
bíborvörös vagy szudán IV. (CAS-szám: 85-83-6).
(2) A vizsgálati jelentést az illetékes hatóság képviselőjével záradékoltatni kell.
(3) A tagállamok illetékes hatóságai kötelesek ellenőrizni, hogy a behozatalra bejelentett chilipaprika, chilipaprikából készült termék, kurkuma vagy pálmaolaj valamennyi szállítmányához mellékelték-e az (1) bekezdésben előírt vizsgálati jelentést.
(4) Az (1) bekezdésben előírt vizsgálati jelentés hiányában a Közösségben székhellyel rendelkező importőr köteles a terméket megvizsgáltatni annak igazolására, hogy az nem tartalmazza az (1) bekezdésben felsorolt vegyi anyagok egyikét sem. A vizsgálati jelentés kézhezvételéig a terméket hatósági felügyelet mellett fel kell tartóztatni.
3. cikk
Mintavétel és analízis
(1) A tagállamok megteszik a megfelelő intézkedéseket - beleértve a behozatalra bejelentett vagy már kereskedelmi forgalomban lévő chilipaprikán, chilipaprikából készült termékeken, kurkumán és pálmaolajon elvégzett véletlenszerű mintavételezéseket és vizsgálatokat is - annak igazolására, hogy az érintett áruk nem tartalmazzák a 2. cikk (1) bekezdésében felsorolt vegyi anyagokat.
A tagállamok az élelmiszerekre és takarmányokra vonatkozó sürgősségi riasztórendszeren keresztül tájékoztatják a Bizottságot valamennyi olyan szállítmányról, amelyről bebizonyosodott, hogy az említett vegyi anyagokat tartalmazzák.
A tagállamok negyedévente jelentést nyújtanak be a Bizottságnak azokról a szállítmányokról, amelyekről bebizonyosodott, hogy nem tartalmazzák az említett vegyi anyagokat. Ezeket a jelentéseket az adott negyedévet követő hónap vége előtt kell benyújtani.
(2) A hatósági mintavételezésnek és vizsgálatnak alávetett szállítmányokat a forgalomba hozatalt megelőzően legfeljebb 15 munkanapig szabad feltartóztatni.
4. cikk
Szállítmány megbontása
Ha egy szállítmányt megbontanak, a megbontott szállítmány minden egyes részéhez mellékelni kell a 2. cikk (1) bekezdésében előírt vizsgálati jelentés hitelesített másolatát.
5. cikk
Hamisított szállítmányok
Meg kell semmisíteni azt a chilipaprikát, chilipaprikából készült terméket, kurkumát vagy pálmaolajat, amely bizonyítottan tartalmazza a 2. cikk (1) bekezdésében felsorolt vegyi anyagok legalább valamelyikét.
6. cikk
Költségek megtérítése
A 2. cikk (1) és (4) bekezdése, valamint az 5. cikk szerinti vizsgálatok, tárolás és megsemmisítés során felmerült valamennyi költséget az érintett importőr vagy élelmiszer-ipari vállalkozó viseli.
7. cikk
Átmeneti intézkedések
(1) A 2. cikk (2) bekezdésétől eltérően azon szállítmányok esetén, amelyek a származási országot e határozat kihirdetését megelőzően hagyták el, a tagállamok az 1. cikk a) és b) pontjában meghatározott termékekre a vizsgálati jelentést az ugyanott említett hatósági záradék nélkül is elfogadják.
(2) A 2. cikk (1) bekezdésétől eltérően azon szállítmányok esetén, amelyek a származási országot e határozat kihirdetését megelőzően hagyták el, a tagállamok az 1. cikk c) és d) pontjában meghatározott termékeket behozatalra az ugyanott említett vizsgálati jelentés nélkül is elfogadják.
8. cikk
Az intézkedések felülvizsgálata
Ezt a határozatot legkésőbb 2006. május 22-én felül kell vizsgálni.
9. cikk
Hatályon kívül helyezés
A 2004/92/EK határozat hatályát veszti.
10. cikk
Címzettek
Ennek a határozatnak a tagállamok a címzettjei.
Kelt Brüsszelben, 2005. május 23-án.